आम आदमी पार्टी के नेता संजय सिंह ने कहा, आम बजट करों से भरा हुआ, इसमें कुछ भी नहीं  
'यह बजट सभी को निराश करता है'
'बैंक से पैसा निकालना भी महंगा कर दिया'
'बुजुर्गों और गरीबों को भी कुछ नहीं मिला'
आम आदमी पार्टी (आप) के राज्यसभा सदस्य संजय सिंह ने आम बजट को जनसामान्य, खासकर महिलाओं, युवाओं, किसानों और उद्यमियों की परेशानियों को बढ़ाने वाला बताते हुये कहा कि 'यह करों के भार से भरा हुआ बजट है'. संजय सिंह ने कहा, 'आम आदमी पर भार डालने की इस बजट से जो उम्मीद थी, वही सामने आया है. इसमें युवाओं के लिये रोजगार की कोई योजना नहीं है, ना ही माताओं, बहनों की सामाजिक सुरक्षा और किसानों की आय बढ़ाने की कोई योजना है. सिंह ने कहा कि बजट के माध्यम से सरकार ने कारोबारियों को भी करों के बोझ तले दबाने का काम किया है. इतना ही नहीं, बैंक से पैसा निकालना भी मंहगा कर दिया है. उन्होंने कहा कि कुल मिलाकर यह बजट देश के आम आदमी को, किसान, नौजवान, महिलाओं, बुजुर्गों और गरीबों सहित सभी वर्गों को निराश करता है.